钦定古今图书集成/历象汇编/乾象典/第081卷 > 《喜霁赋》〈有序〉前人
## 钦定古今图书集成/历象汇编/乾象典/第081卷 > 《喜霁赋》〈有序〉前人

余既作《愁霖赋》，雨亦霁。昔魏之文士，又作《喜霁赋》，聊厕作者之末，而作是赋焉。

毒霖雨之掩时兮，情怀愤而无怿。肃有祷于人谋兮，
反极阴于天律。靖屏翳之洪隧兮，戢太山之触石。凌
风绝而谧宁兮，归云反而挥霍。改《望舒》之《离毕》兮，曜
六龙于紫阁。扬天步之剡剡兮，播灵辉之赫奕。于是
朱明自皓，凯风来南。复火正之旧司兮，黜后土于重
阴。夷中原之多潦兮，反高岸于嵩岑。萎禾竦而振颖
兮，偃木竖而成林。嘉大田之未坠兮，幸神祗之有歆。
尔乃俯顺习坎，仰炽重离。兼明畅而天地晔兮，群生
悦而万物齐。鱼凌渊以增跃兮，鸟望林而朝𬯀。戢流
波于桂水兮，起芳尘于沉泥。朱光播于瓮牖兮，素景
衍乎中闺。“天监作照，幽明毕觌。普厥有懽，覃及四国。”
翕万情而咸喜兮，虽无获而自得。灾“未及害，和斯有
祥。翼翼黍稷，油油稻粮。望有年于自古兮，晞《隆周》之
万箱。”《原思》悦于蓬户兮，孤竹欣于首阳。阴阳交泰，万
物方遒。炎神送暑，素灵迎秋。四时逝而代谢兮，大火
忽其西流。年冉冉其易颓兮，时靡靡而难留。嗟沉哀
之愁思兮，瞻日月而增忧。感年华之行暮兮，思乘烟
而远游。命海若以量“津兮，吾欲往乎瀛洲。临仪天之
大川兮，凌怀山之洪波。瞻增城之峻极兮，仰蓬莱之
嵬峨。望王母于弱水兮，咏白云之清歌。虽嘉命之未
锡兮，将轻举于流沙。振仙车之鸣鸾兮，吐玉衡之八
和。托芝盖之后乘兮，餐琼林之朝华。修无穷以容与
兮，岂万载之足多！”